Il-PBS għadha kif ikkonkludiet ftehim esklussiv mal-UEFA għad-drittijiet televiżivi u media oħra għall-kampanji ta’ kwalifikazzjoni għal UEFA Euro 2016 u t-Tazza tad-Dinja tal-FIFA 2018. Il-PBS akkwistat wkoll id-drittijiet esklussivi għal logħbiet kollha “home” u “away” ta’ Malta fiż-żewg kompetizzjonijiet ta’ kwalifikazzjoni u d-drittijiet lokali għall-kampjonat ta’ taħt is-17-il sena tal-UEFA li se jsir f’Malta matul din is-sena. Il-ftehim dwar il-partiti Ewropej ta’ kwalfikazzjoni jħaddan il-kunċett ġdid tal-UEFA ta’ “Ġimgħa ta’ Football” fejn il-logħob se jkun mifrux bejn il-Ħamis u t-Tlieta ta’ wara, bi tmiem il-ġimgħa b’kollox. L-istazzjonjiiet tal-PBS jistgħu juru l-logħba tal-għażla tagħhom kuljum, kull ġimgħa ta’ logħob: li jfisser li f’kull ġimgħa, TVM u TVM2 jistgħu jxandru l-partiti tat-timijiet il-kbar tal-Ewropa, jiġifieri l-Ingilterra, l-Italja, il-Ġermanja, l-Olanda, Spanja, il-Portugall u l-oħrajn. Il-PBS se jkollha wkoll programm ta’ kuljum bil-highlights tal-logħbiet l-oħra kollha tal-ġurnata. Kull kampanja ta’ kwalifikazzjoni se jkollha 12-il ġimgħa ta’ logħob, b’minimu ta’ 36 partita x’jintwerew fuq TVM u TVM2, u magħhom il-logħbiet ta’ Malta. Il-logħob ta’ kwalifikazzjoni għal Euro 2016 jibda f’Settembru 2014 u jibqa’ sejjer sa  Novembru 2015. Il-PBS laħqet ftehim separat mal-UEFA għax-xandiriet diretti tal-logħbiet ta’ Malta fil-fażi tal-gruppi tal-kampjonat tal-UEFA għat-timijiet nazzjonali taħt is-17-il sena, li se jsir f’Malta bejn id-9 u l-21 ta’ Mejju kif ukoll għaż-żewġ semifinali u l-finali. L-Istazzjon Nazzjonali permezz tad-Dipartiment tal-Isport immexxi minn Peter Cossai  bl-appoġġ u l-esperjenza tal-Kap Eżekuttiv Anton Attard sfrutta r-reputazzjoni eċċellenti tiegħu biex jilħaq dawn il-miri għolja ġodda fix-xandir ta’ avvenimenti sportivi nternazzjonali ta’ kalibru.